ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ για τις δαπάνες του ΕΓΤΠΕ-τμήμα Εγγυήσεων - Σύστημα έγκαιρης προειδοποίησης αριθ 12/2003

1. Συνολική εξέλιξη των μηνιαίων δαπανών

Οι πίνακες που ακολουθούν παρουσιάζουν τη συνολική εξέλιξη των μηνιαίων δαπανών σε σχέση με την προβλεπόμενη πορεία των δαπανών. Η κατάσταση αυτή αντιστοιχεί στις δαπάνες που πραγματοποιήθηκαν στα κράτη μέλη από τις 16 Οκτωβρίου 2002 έως τις 15 Οκτωβρίου 2003.

1.1. Υποκατηγορία 1α: ΚΓΠ

>???? ?I????>

1.2. Υποκατηγορία 1β: Αγροτική ανάπτυξη

>???? ?I????>

2. Προσωρινή απορρόφηση πιστώσεων

Στον πίνακα που ακολουθεί εμφαίνεται η προσωρινή απορρόφηση πιστώσεων κατά το οικονομικό έτος 2003:

Πίνακας 2 - Προσωρινή απορρόφηση πιστώσεων - Οικονομικό έτος 2003

Δαπάνες που πραγματοποιήθηκαν από τα κράτη μέλη από τις 16/10/2002 έως τις 15/10/2003

και καταλογίζονται στον προϋπολογισμό της Ευρωπαϊκής Ένωσης τον Δεκέμβριο 2003

>???? ?I????>

3. ΣΧΟΛΙΑ

3.1. Εκτέλεση πιστώσεων για το οικονομικό έτος 2003

H (προσωρινή) εκτέλεση των πιστώσεων του τομέα 1 του προϋπολογισμού για το οικονομικό έτος 2003 (δαπάνες των κρατών μελών από τις 16 Οκτωβρίου 2002 έως τις 15 Οκτωβρίου 2003) ανήλθε σε 44.285,6 εκατ. ευρώ, δηλαδή στο 98,9% των πιστώσεων αναλήψεων υποχρεώσεων.

Το ποσό αυτό:

- αφενός, περιλαμβάνει τις (προσωρινές) δαπάνες των κρατών μελών από τις 16 Oκτωβρίου 2002 έως τις 15 Oκτωβρίου 2003 καθώς και μια εκτίμηση για τις πληρωμές που πραγματοποιήθηκαν ή πρόκειται να πραγματοποιηθούν απευθείας από την Επιτροπή έως τις 31 Δεκεμβρίου 2003. και

- αφετέρου, αποτελεί καθαρό ποσό που προκύπτει μετά την αφαίρεση των αρνητικών δαπανών που ανακτήθηκαν μέσω των δημοσιονομικών διορθώσεων κατά την εκκαθάριση των λογαριασμών του ΕΓΤΠΕ-Τμήμα Εγγυήσεων και μέσω των αναστολών και μειώσεων των προκαταβολών που επιβλήθηκαν κατά τη διάρκεια του οικονομικού έτους 2003.

Επομένως, η συνολική αυτή υστέρηση εκτέλεσης αναλύεται ως εξής:

- για την υποκατηγορία 1α (παραδοσιακές δαπάνες του ΕΓΤΠΕ-τμήμα Εγγυήσεων και δαπάνες για κτηνιατρικά μέτρα) ανέρχεται σε -427,2 εκατομ. ευρώ, και

- για την υποκατηγορία 1β (αγροτική ανάπτυξη) ανέρχεται σε -67,7 εκατομ. ευρώ. Μεταφορές πιστώσεων

Κατά τη διάρκεια του μηνός Δεκεμβρίου 2002, η Επιτροπή θα υποβάλει στην αρμόδια επί του προϋπολογισμού αρχή πρόταση για μεταφορά ποσού 583,0 εκατ. ευρώ από τα κεφάλαια B1-11, B1-15, B1-16, B-121 και B1-31 ώστε να καλύψει το έλλειμμα που εμφάνισαν τα ακόλουθα κεφάλαια στα τέλη του τρέχοντος οικονομικού έτους:

- B1-10: Αροτραίες καλλιέργειες (+ 25,0 εκατομ ευρώ)

- B1-12: Ελαιόλαδο (+ 7,0 εκατομ. ευρώ)

- B1-18: Λοιποί τομείς ή φυτικά προϊόντα (+ 31,0 εκατομ. ευρώ)

- B1-20: Γάλα και γαλακτοκομικά προϊόντα (+ 129,0 εκατομ. ευρώ)

- B1-22: Κρέας αιγοπροβάτων (+ 280,0 εκατομ. ευρώ)

- B1-30: Επιστροφές για ορισμένα εμπορεύματα που προκύπτουν από τη μεταποίηση γεωργικών προϊόντων (+ 19,0 εκατομ. ευρώ)

- B1-37: Εκκαθάριση λογαριασμών(+ 92,0 εκατομ. ευρώ)

3.2. Νομισματικοί παράγοντες

Ισοτιμία δολαρίου/ευρώ

Το επίπεδο των δαπανών που αναφέρεται στο προηγούμενο σημείο λαμβάνει υπόψη την εξέλιξη της ισοτιμίας δολαρίου/ευρώ. Για σημαντικό μέρος των επιστροφών κατά την εξαγωγή γεωργικών προϊόντων, ιδίως για τα σιτηρά και τη ζάχαρη, καθώς και στην περίπτωση ορισμένων εσωτερικών ενισχύσεων, όπως η ενίσχυση για το βαμβάκι, το επίπεδο των δαπανών εξαρτάται από την πορεία της ισοτιμίας του δολαρίου.

Σύμφωνα με τον κανονισμό του Συμβουλίου για τη δημοσιονομική πειθαρχία (κανονισμός (ΕΚ) αριθ. 2040/2000 του Συμβουλίου της 26ης Σεπτεμβρίου 2000), η διορθωτική επιστολή για τον γεωργικό προϋπολογισμό 2003 καταρτίστηκε με βάση τη μέση ισοτιμία δολαρίου κατά τους μήνες Ιούλιο, Αύγουστο και Σεπτέμβριο 2002, δηλαδή 1 ευρώ = 0,98 $. Για την περίοδο από την 1η Αυγούστου 2002 έως τις 31 Ιουλίου 2003, η μέση ισοτιμία του δολαρίου ήταν 1 ευρώ = 1,06 $, δηλαδή κινήθηκε σε επίπεδο κατά 8% ανώτερο από την ισοτιμία που χρησιμοποιήθηκε για την κατάρτιση του προϋπολογισμού 2003.

3.3. Αγοραίοι παράγοντες

Υποκατηγορία 1a

Για την υποκατηγορία 1α, ο ρυθμός εκτέλεσης του προϋπολογισμού υπελείφθη των προβλέψεων για όλους τους τίτλους του προϋπολογισμού. Εντούτοις, αυτή η υστέρηση εκτέλεσης σε κάθε τίτλο του προϋπολογισμού επικεντρώθηκε στους ακόλουθους κλάδους:

- για τα φυτικά προϊόντα: τομείς ζάχαρης, οπωροκηπευτικών και οίνου.

- για τα ζωικά προϊόντα: τομείς βοείου και χοιρείου κρέατος. και

- για τις συναφείς δαπάνες: επισιτιστικά προγράμματα, μέτρα προώθησης και γεωργονομισματικά μέτρα.

Αφετέρου, ορισμένα μεμονωμένα κεφάλαια όπως: λοιποί φυτικοί τομείς (ρύζι), γάλα, πρόβειο κρέας και κτηνιατρικά και φυτοϋγειονομικά μέτρα, σημείωσαν ή αναμένεται να σημειώσουν υπέρβαση εκτέλεσης των αντίστοιχων πιστώσεων.

Κατωτέρω δίνεται μια σύντομη προκαταρκτική εξήγηση για τις πλέον σημαντικές διαφορές κατά την εκτέλεση ορισμένων μεμονωμένων κεφαλαίων του προϋπολογισμού, σε σύγκριση με τις αντίστοιχες αρχικώς προβλεφθείσες πιστώσεις.

Κεφάλαιο B1-10: Aροτραίες καλλιέργειες // Υπέρβαση δαπανών: +19 εκατομ. ευρώ (+0,1%)

// (δαπάνες: 16 809 εκατ. ευρώ)

(πιστώσεις: 16 790 εκατ. ευρώ)

Η εν λόγω υπέρβαση εκτέλεσης οφείλεται κυρίως στις εκτενέστερες πληρωμές των κρατών μελών όσον αφορά:

- τη στρεμματική ενίσχυση για μεγάλους παραγωγούς,

- τις επιστροφές κατά την εξαγωγή για δημητριακά λόγω της ανόδου του ύψους της επιστροφής κατά την εξαγωγή μαλακού σίτου, αλεύρων, κριθής και βύνης τους πρώτους μήνες του έτους, και

- τη δαπάνη δημόσιας αποθεματοποίησης λόγω των υψηλότερων αγορών, των χαμηλότερων πωλήσεων και των επακόλουθων υψηλότερων αποθεμάτων κατά το τέλος του έτους σιτηρών δημόσιας αποθεματοποίησης.

Κεφάλαιο B1-11: Ζάχαρη // Υστέρηση δαπανών: -205 εκατομ. ευρώ (-13,8%)

// (δαπάνες: 1 277 εκατ. ευρώ)

(πιστώσεις: 1 482 εκατ. ευρώ)

Η ανωτέρω υστέρηση εκτέλεσης οφείλεται κατά κύριο λόγο στην ελάττωση του όγκου εξαγωγών ζάχαρης σε σύγκριση προς τον όγκο εξαγωγών που προβλέπεται στον προϋπολογισμό, παρά την άνοδο του ύψους της επιστροφής κατά την εξαγωγή στη διάρκεια του έτους.

Κεφάλαιο B1-12: Ελαιόλαδο // Υπέρβαση δαπανών: +5 εκατομ. ευρώ (+0,2%)

// (δαπάνες: 2 346 εκατ. ευρώ)

(πιστώσεις: 2 341 εκατ. ευρώ)

Η ανωτέρω υπέρβαση εκτέλεσης οφείλεται στο γεγονός ότι, μεταξύ των δαπανών που δηλώθηκαν από τα κράτη μέλη, περίπου 70,0 εκατ. ευρώ αφορούν πληρωμές ενισχύσεων στην παραγωγή για τις προηγούμενες περιόδους εμπορίας ενώ τα κράτη μέλη κατέβαλαν υψηλότερες επιστροφές επειδή χρησιμοποιήθηκαν μεγαλύτερες ποσότητες ελαιολάδου στην παραγωγή διατηρημένων ιχθύων και λαχανικών.

Κεφάλαιο B1-14: Κλωστικά φυτά και μεταξοσκώληκες // Υστέρηση δαπανών: -18 εκατομ. ευρώ

(-2,0%)

// (δαπάνες: 890 εκατ. ευρώ)

(πιστώσεις: 908 εκατ. ευρώ)

Η ανωτέρω υστέρηση δαπανών οφειλόταν κατά κύριο λόγο στο χαμηλότερο επίπεδό τους για τον κλάδο του βάμβακος στην Ελλάδα και την Ισπανία σε σύγκριση με τις πιστώσεις που προβλέφθηκαν στον προϋπολογισμό ως επακόλουθο της απόφασης της Επιτροπής με την οποία η ενεργός παραγωγή μη εκκοκκισμένου βάμβακος καθορίστηκε σε επίπεδα υψηλότερα από εκείνα που προβλέπονταν στον προϋπολογισμό 2003. Η απόφαση αυτή οδήγησε σε μείωση της οδηγού τιμής και, κατά συνέπεια, σε μείωση του ύψους ενίσχυσης που χορηγείται στο βαμβάκι, σε σύγκριση με την τιμή που προβλέφθηκε αρχικώς κατά την κατάρτιση του προϋπολογισμού.

Κεφάλαιο B1-15: Οπωροκηπευτικά // Υστέρηση δαπανών: -77 εκατομ. ευρώ

(-4,8%)

// (δαπάνες: 1 532 εκατ. ευρώ)

(πιστώσεις: 1 609 εκατ. ευρώ)

Η ανωτέρω υστέρηση δαπανών οφείλεται κατά κύριο λόγο στον τομέα των νωπών οπωροκηπευτικών. Στον τομέα αυτό και λόγω ευνοϊκών αγοραίων συνθηκών:

- αποσύρθηκαν μικρότερες ποσότητες οπωροκηπευτικών από την αγορά, έχοντας ως αποτέλεσμα τον περιορισμό των πληρωμών για χρηματική αντιστάθμιση, και

- οι υψηλότερες τιμές οδήγησαν στον καθορισμό της ενίσχυσης για τις μπανάνες σε επίπεδα που ήταν χαμηλότερα σε σύγκριση με το επίπεδο που λήφθηκε υπόψη όταν καταρτίστηκε ο προϋπολογισμός 2003.

Κεφάλαιο B1-16: Οίνος // Υστέρηση δαπανών: -168 εκατομ. ευρώ (-12,2%)

// (δαπάνες: 1 213 εκατ. ευρώ)

(πιστώσεις: 1 381 εκατ. ευρώ)

Η ανωτέρω υστέρηση δαπανών οφείλεται κατά κύριο λόγο:

- στη μη διενέργεια εφέτος απόσταξης λόγω κρίσης, καθεστώς για το οποίο προβλέφθηκαν στον προϋπολογισμό αναλήψεις υποχρεώσεων που καλύπτουν ποσότητα 8,0 εκατομμυρίων hl,

- στις αποστάξεις για τη βιομηχανία οινοπνευματωδών οι οποίες ανήλθαν σε ποσότητα περίπου 8,8 εκατομμυρίων hl ενώ οι πιστώσεις της χρήσης 2003 προέβλεψαν ποσότητα 12,5 εκατομμυρίων hl για αυτόν τον τύπο απόσταξης, και

- στo χαμηλότερo κόστος των αποσβέσεων του οινοπνεύματος καθώς οι μικρότερες ποσότητες οινοπνεύματος που αγοράστηκαν και πουλήθηκαν είχαν ως αποτέλεσμα μικρότερες ποσότητες αποθεμάτων κατά το τέλος του έτους οινοπνεύματος δημόσιας αποθεματοποίησης.

B1-18: Λοιποί τομείς ή φυτικά προϊόντα // Υπέρβαση δαπανών: +29 εκατομ. ευρώ (+9,4%)

// (δαπάνες: 332 εκατ. ευρώ)

(πιστώσεις: 303 εκατ. ευρώ)

Η εν λόγω υπέρβαση εκτέλεσης οφείλεται κυρίως στις εκτενέστερες πληρωμές των κρατών μελών για δαπάνη δημόσιας αποθεματοποίησης λόγω υψηλότερων αγορών, χαμηλότερων πωλήσεων και των επακόλουθων υψηλότερων αποθεμάτων κατά το τέλος του έτους ρυζιού δημόσιας αποθεματοποίησης.

Κεφάλαιο B1-20: Γάλα // Υπέρβαση δαπανών: +124 εκατομ. ευρώ (+4,6%)

// (δαπάνες: 2 796 εκατ. ευρώ)

(πιστώσεις: 2 672 εκατ. ευρώ)

Η υπέρβαση αυτή δαπανών οφείλεται κατά κύριο λόγο:

- στην αύξηση του ύψους της επιστροφής κατά την εξαγωγή βουτύρου και λιπαρών υλών του βουτύρου, πέραν των ποσών που λήφθηκαν αρχικώς υπόψη στον προϋπολογισμό του 2003, καθώς και στον αυξημένο όγκο εξαγωγών βουτύρου,

- στo υψηλότερo κόστος των αποσβέσεων του αποκορυφωμένου γάλακτος σε σκόνη και του βουτύρου εξαιτίας της αύξησης των ποσοτήτων που αγοράστηκαν καθώς και της επακόλουθης αύξησης των αποθεμάτων κατά το τέλος του έτους αυτών των προϊόντων που δόθηκαν για δημόσια αποθεματοποίηση σε σχέση με τις ποσότητες που λήφθηκαν υπόψη στον προϋπολογισμό του 2003,

- στην αύξηση του επιπέδου ενίσχυσης για το αποκορυφωμένο γάλα που μεταποιείται σε καζεΐνη καθώς και στις αυξημένες ποσότητες αυτού του προϊόντος που χρησιμοποιούνται για ζωοτροφές και για καζεΐνη σε σύγκριση με το επίπεδο που λήφθηκε υπόψη στον προϋπολογισμό του 2003, και

- στην αύξηση του επιπέδου των ενισχύσεων και των ποσοτήτων που αφορούν το βούτυρο ζαχαροπλαστικής σε σύγκριση με τα στοιχεία που χρησιμοποιήθηκαν για την κατάρτιση του προϋπολογισμού του 2003 για τις συγκεκριμένες χρήσεις του καθεστώτος για τις λιπαρές ουσίες του βουτύρου.

Η Επιτροπή επίσης εισέπραξε υψηλότερες εισφορές γάλακτος σε σύγκριση με τα ποσά που είχαν προβλεφθεί στον προϋπολογισμό του 2003.

Κεφάλαιο B1-21: Βόειο κρέας // Υστέρηση δαπανών: -417 εκατομ. ευρώ (-5,0%)

// (δαπάνες: 7 987 εκατ. ευρώ)

(πιστώσεις: 8 404 εκατ. ευρώ)

Η ανωτέρω υστέρηση δαπανών οφείλεται κατά κύριο λόγο:

- στις χαμηλότερες πληρωμές για επιστροφές κατά την εξαγωγή λόγω της συρρίκνωσης των εξαγόμενων ποσοτήτων βοείου κρέατος σε σύγκριση με τις πιστώσεις που λήφθηκαν υπόψη στον προϋπολογισμό του 2003,

- στις χαμηλότερες πληρωμές πριμοδοτήσεων λόγω της ελάττωσης του αριθμού των ζώων για τα οποία υποβλήθηκαν αιτήσεις το 2002 για την ειδική πριμοδότηση βοοειδών, την πριμοδότηση εκτατικοποίησης, την πριμοδότηση υποχρεωτικής σφαγής και την πριμοδότηση των ζώων ηλικίας άνω των 30 μηνών.

Η Επιτροπή, μετά την καλοκαιρινή ξηρασία σε ορισμένα κράτη μέλη, ενέκρινε τον κανονισμό (ΕΚ) αριθ. 1621/03 της Επιτροπής της 16ης Σεπτεμβρίου 2003 ο οποίος επιτρέπει την προκαταβολή των πριμοδοτήσεων του 2003 για το βόειο κρέας και το πρόβειο κρέας από τον προϋπολογισμό του 2003 αντί του 2004 για συνολικό ύψος περίπου 500 εκατ. ευρώ. Τα ενδιαφερόμενα κράτη μέλη ενημέρωσαν την Επιτροπή, την 1η Οκτωβρίου 2003, ότι σκοπεύουν να προχωρήσουν σε προκαταβολή πριμοδοτήσεων θηλάζουσας αγελάδας και ειδικής πριμοδότησης βοοειδών για το 2003 ανερχόμενη σε 101 εκατ. ευρώ περίπου. Στην παρούσα χρονική στιγμή, η Επιτροπή δεν γνωρίζει ακόμη τα ακριβή ποσά που καταβλήθηκαν για αυτές τις προκαταβολές. Ωστόσο, πρέπει να σημειωθεί ότι η αναμενόμενη υστέρηση εκτέλεσης μειώθηκε κατά το ποσό το οποίο καταβλήθηκε για αυτά τα ειδικά μέτρα.

Επιπλέον, το Ευρωπαϊκό Δικαστήριο εξέδωσε απόφαση στην υπόθεση C-239/01 με την οποία ακυρώνει το άρθρο 5.5 του κανονισμού (ΕΚ) αριθ. 690/2001 της Επιτροπής όσον αφορά την απαίτηση να χρηματοδοτούν τα κράτη μέλη το 30% της τιμής του βοείου κρέατος που αγοράζεται με το ειδικό καθεστώς αγορών. Επομένως, η Επιτροπή οφείλει τώρα να επιστρέψει το εναπομένον 30% της δαπάνης στην οποία υποβλήθηκαν τα κράτη μέλη με βάση αυτό το σύστημα.

Ζητήθηκε από τα κράτη μέλη να παρέχουν στοιχεία για το ύψος της εν λόγω δαπάνης έως την 5η Δεκεμβρίου 2003. Τα σχετικά ποσά θα επιστραφούν εντός του παρόντος δημοσιονομικού έτους στα κράτη μέλη τα οποία θα υποβάλουν τα σχετικά στοιχεία έως αυτή την ημερομηνία. Κατά τη στιγμή συγγραφής της παρούσας έκθεσης τα σχετικά ποσά δεν ήταν γνωστά. Ωστόσο, η υστέρηση εκτέλεσης των πιστώσεων του παρόντος κεφαλαίου του προϋπολογισμού θα μειωθεί κατά τα ποσά που θα επιστραφούν στα κράτη μέλη.

Κεφάλαιο B1-22: Κρέας αιγοπροβάτων // Υπέρβαση δαπανών: +277 εκατομ. ευρώ (+15,4%)

// (δαπάνες: 2 082 εκατ. ευρώ)

(πιστώσεις: 1 805 εκατ. ευρώ)

Οι πιστώσεις που λήφθηκαν υπόψη στον προϋπολογισμό του 2003 προορίζονταν για την κάλυψη των πριμοδοτήσεων κρέατος αιγοπροβάτων και των σταθερών πριμοδοτήσεων του 2002. Η Επιτροπή εκτιμά ότι ο αριθμός ζώων για τα οποία καταβλήθηκαν αυτές οι πριμοδοτήσεις ήταν κατώτερος από τον αριθμό ζώων που λήφθηκε υπόψη στον προϋπολογισμό του 2003.

Ωστόσο, η κατάσταση ως προς την εκτέλεση του προϋπολογισμού για όλο το κεφάλαιο αντιστράφηκε λόγω των ειδικών μέτρων που έλαβε η Επιτροπή μετά την καλοκαιρινή ξηρασία σε ορισμένα κράτη μέλη, δηλαδή την έκδοση του κανονισμού (ΕΚ) αριθ.1621/03 της Επιτροπής της 16ης Σεπτεμβρίου 2003 (για λεπτομέρειες βλέπε την περιγραφή στο προηγούμενο κεφάλαιο B1-21). Τα ενδιαφερόμενα κράτη μέλη ενημέρωσαν την Επιτροπή, την 1η Οκτωβρίου 2003, ότι σκοπεύουν να προχωρήσουν σε προκαταβολή της πριμοδότησης κρέατος αιγοπροβάτων για το 2003 ανερχόμενη σε 303 εκατ. ευρώ περίπου. Παρά το γεγονός ότι η Επιτροπή δεν γνωρίζει ακόμη τα ακριβή ποσά τα οποία πράγματι καταβλήθηκαν για αυτές τις προκαταβολές, εκτιμά ότι η υπέρβαση εκτέλεσης των πιστώσεων του παρόντος κεφαλαίου του προϋπολογισμού οφειλόταν πλήρως στις πληρωμές για αυτά τα ειδικά μέτρα.

Κεφάλαιο B1-23: Χοίρειο κρέας // Υστέρηση δαπανών: -32 εκατομ. ευρώ

(-15,8%)

// (δαπάνες: 171 εκατ. ευρώ)

(πιστώσεις: 203 εκατ. ευρώ)

Η υστέρηση εκτέλεσης οφειλόταν κυρίως στις μικρότερες ποσότητες εξαγόμενου χοιρείου κρέατος καθώς και στο χαμηλότερο επίπεδο χορηγούμενων επιστροφών κατά την εξαγωγή σε σύγκριση προς τα επίπεδα που λήφθηκαν υπόψη στον προϋπολογισμό του 2003.

Κεφάλαιο B1-30: Προϊόντα εκτός παραρτήματος I // Υπέρβαση δαπανών: +16 εκατομ. ευρώ (+3,8%)

// (δαπάνες: 431 εκατ. ευρώ)

(πιστώσεις: 415 εκατ. ευρώ)

Η ανωτέρω υπέρβαση εκτέλεσης οφείλεται κυρίως στην επιτάχυνση της εκκαθάρισης των παλαιότερων φακέλων η οποία είχε ως αποτέλεσμα να πραγματοποιήσουν τα κράτη μέλη εκτενέστερες από τις συνήθεις πληρωμές για επιστροφές για ορισμένα εμπορεύματα που προκύπτουν από τη μεταποίηση γεωργικών προϊόντων.

Κεφάλαιο -31: Επισιτιστικά προγράμματα // Υστέρηση δαπανών: -53 εκατομ. ευρώ

(-17,4%)

// (δαπάνες: 253 εκατ. ευρώ)

(πιστώσεις: 306 εκατ. ευρώ)

Η ανωτέρω υστέρηση δαπανών οφείλεται κατά κύριο λόγο στο γεγονός ότι:

- τα κράτη μέλη δεν εφάρμοσαν στο σύνολό του το σχέδιο του 2003 για προμήθεια τροφίμων από αποθέματα παρέμβασης προς όφελος των απόρων της Κοινότητας, και

- οι ποσότητες εξαχθέντος ρυζιού ήταν μικρότερες καθώς και το ύψος των αντίστοιχων πληρωμών για επιστροφές κατά την εξαγωγή που καταβλήθηκαν για επισιτιστικά προγράμματα ήταν χαμηλότερο.

Κεφάλαιο B1-32: Άκρως απόκεντρες περιφέρειες και νήσοι του Αιγαίου // Υστέρηση δαπανών: -15 εκατομ. ευρώ (-6,0%)

// (δαπάνες: 234 εκατ. ευρώ)

(πιστώσεις: 249 εκατ. ευρώ)

Η ανωτέρω υστέρηση δαπανών οφείλεται κατά κύριο λόγο στο γεγονός ότι τα κράτη μέλη δεν εφάρμοσαν στο σύνολό τους τα προγράμματα του 2003 που απέβλεπαν στην ενίσχυση ορισμένων περιφερειών ως αποζημίωση για την άκρως απομακρυσμένη γεωγραφική θέση τους.

Κεφάλαιο B1-39 : Λοιπά μέτρα // Υστέρηση δαπανών: -21 εκατομ. ευρώ

(-14,4%)

// (δαπάνες: -3 εκατ. ευρώ)

(πιστώσεις: 18 εκατ. ευρώ)

Η ανωτέρω υστέρηση εκτέλεσης οφείλεται κατά κύριο λόγο στο γεγονός ότι τα κράτη μέλη κατέβαλαν ασήμαντες γεωργονομισματικές ενισχύσεις σε σύγκριση με τις πιστώσεις που αρχικώς προβλέφθηκαν στον προϋπολογισμό του 2003 ενώ ανέκτησαν και πίστωσαν στον προϋπολογισμό ποσά αυτής της ενίσχυσης τα οποία υπερέβαιναν τις καταβληθείσες πληρωμές.

Υποκατηγορία 1β

Κεφάλαιο B1-40: Αγροτική ανάπτυξη // Υστέρηση δαπανών: -68 εκατομ. ευρώ

(-1,4%)

// (δαπάνες: 4.630 εκατ. ευρώ)

(πιστώσεις: 4.698 εκατ. ευρώ)

Η ανωτέρω υστέρηση δαπανών οφείλεται στην υστέρηση εκτέλεσης ορισμένων προγραμμάτων αγροτικής ανάπτυξης των κρατών μελών όπως για τη βελτίωση της επεξεργασίας και της εμπορίας γεωργικών προϊόντων, της δασοκομίας και της προώθησης της προσαρμογής και της ανάπτυξης αγροτικών περιοχών. Περαιτέρω ανάλυση θα διενεργηθεί στην ετήσια έκθεση διαχείρισης της Επιτροπής για τη χρήση 2003.

4. ΣΥΜΠΕΡΑΣΜΑΤΑ

Εκτέλεση πιστώσεων κατά το οικονομικό έτος 2003

Η απορρόφηση πιστώσεων κατά το οικονομικό έτος 2003 (δαπάνες των κρατών μελών από τις 16 Οκτωβρίου 2002 έως τις 15 Οκτωβρίου 2003) ανήλθε σε 44 285,6 εκατ. ευρώ, δηλαδή ποσοστό 98,9% των πιστώσεων. Η συνολική υστέρηση δαπανών από τις πιστώσεις του προϋπολογισμού εκτιμάται σε 494,9 εκατ. ευρώ περίπου.

Για την υποκατηγορία 1α, η υστέρηση εκτέλεσης, κατά τη στιγμή συγγραφής της παρούσας έκθεσης, ανέρχεται σε -427,2 εκατ. ευρώ (1,1% των πιστώσεων του προϋπολογισμού) και μπορεί να αποδοθεί κατά κύριο λόγο στους τομείς του βοείου κρέατος, της ζάχαρης, του οίνου και των οπωροκηπευτικών. Η τελική υστέρηση δαπανών αυτής της υποκατηγορίας θα είναι γνωστή μόνο στο τέλος του ημερολογιακού έτους 2003 λόγω:

- της επιστροφής από την Επιτροπή του εναπομένοντος 30% της δαπάνης στην οποία υποβλήθηκαν τα κράτη μέλη για την τιμή του βοείου κρέατος το οποίο αγοράστηκε στο πλαίσιο του ειδικού καθεστώτος αγορών το οποίο προβλέπεται στον κανονισμό της Επιτροπής (ΕΚ) αριθ. 690/2001 όπως εφαρμόζεται μετά την απόφαση που εξέδωσε το Ευρωπαϊκό Δικαστήριο για την υπόθεση C-239/01 (βλέπε λεπτομερή σχόλια στο κεφάλαιο B1-21 ανωτέρω). και

- της δυνατότητας της Επιτροπής να προχωρήσει σε άμεση πληρωμή για ορισμένα μέτρα έως την 31η Δεκεμβρίου 2003.

Για την υποκατηγορία 1β, η υστέρηση εκτέλεσης για τα προγράμματα αγροτικής ανάπτυξης ανέρχεται σε 41,3 εκατ. ευρώ (0,9% των πιστώσεων του προϋπολογισμού), επομένως η υστέρηση εκτέλεσης του προϋπολογισμού για τα εν λόγω προγράμματα είναι μικρότερη από αυτήν του προηγουμένου έτους.

Επομένως, τα οριστικά στοιχεία για την υστέρηση εκτέλεσης του τομέα 1 του προϋπολογισμού θα περιληφθούν στην ετήσια έκθεση διαχείρισης της Επιτροπής για τη χρήση 2003.